b'\n_START_ARTICLE_\nKokainas\n_START_SECTION_\nPoveikis\n_START_PARAGRAPH_\nPaprastai kokainas uostomas, kartais \xc5\xa1virk\xc5\xa1\xc4\x8diamas. Poveikis pavartojus: padid\xc4\x97ja energingumas, budrumas, suma\xc5\xbe\xc4\x97ja miego, maitinimosi poreikiai, nejau\xc4\x8diamas nuovargis. Poveikis pana\xc5\xa1us \xc4\xaf amfetamino, bet yra daug stipresnis ir trumpesnis (trunka apie 30\xc2\xa0\xe2\x80\x93 60 minu\xc4\x8di\xc5\xb3). Jei kokainas vartojamas kartu su alkoholiu ar heroinu, itin padid\xc4\x97ja perdozavimo rizika. Didel\xc4\x97 mirties rizika d\xc4\x97l \xc5\xa1irdies nepakankamumo. Greitai i\xc5\xa1sivysto stipri psichologin\xc4\x97 priklausomyb\xc4\x97. Reguliariai vartojant kokain\xc4\x85 nervin\xc4\x97je sistemoje \xc4\xafvyksta ilgalaikiai poky\xc4\x8diai, neretai susergama depresija. Prarandamas apetitas, krinta svoris, u\xc5\xbekiet\xc4\x97ja viduriai, sunku \xc5\xa1lapintis, pasirei\xc5\xa1kia impotencija. Daugelis ilgalaikio kokaino vartojimo padarini\xc5\xb3 yra tokie pat, kaip ir trumpalaikio, pvz., apetito praradimas ir svorio suma\xc5\xbe\xc4\x97jimas. Kiti galimi po\xc5\xbeymiai\xc2\xa0\xe2\x80\x93 pa\xc5\xbeeid\xc5\xbeiama nosies gleivin\xc4\x97, viduri\xc5\xb3 u\xc5\xbekiet\xc4\x97jimas, sunkumas \xc5\xa1lapintis ir impotencija. Abstinencijos sindromas\xc2\xa0\xe2\x80\x93 alkis, nuovargis, depresija, sutrik\xc4\x99s miegas, irzlumas, nerimas. Gali prasid\xc4\x97ti \xe2\x80\x9ebaltoji kar\xc5\xa1tin\xc4\x97\xe2\x80\x9c, haliucinacijos.\n_START_SECTION_\nPerdozavimas\n_START_PARAGRAPH_\nPerdozavus b\xc5\xabdingi traukuliai, sutrinka \xc5\xa1irdies veikla ir kv\xc4\x97pavimas. Galimos haliucinacijos ir nerimo jausmas. Galima mirtis sustojus \xc5\xa1irdies darbui.\n_START_SECTION_\nVartojimas\n_START_PARAGRAPH_\nKaip teigiama Europos narkotik\xc5\xb3 ir narkomanijos steb\xc4\x97senos centro ataskaitoje d\xc4\x97l narkotik\xc5\xb3 paplitimo Europoje, dabar kokainas Europoje prieinamas dviem pavidalais, i\xc5\xa1 kuri\xc5\xb3 labiausiai paplit\xc4\x99s \xe2\x80\x93 kokaino milteliai (hidrochlorido druska), o ma\xc5\xbeiau paplit\xc4\x99s yra krekas \xe2\x80\x93 r\xc5\xabkomoji (\xe2\x80\x9efree base\xe2\x80\x9c) \xc5\xa1io narkotiko forma. Apytikriai apskai\xc4\x8diuota, kad per pastaruosius 12 m\xc4\x97nesi\xc5\xb3 kokain\xc4\x85 vartojo ma\xc5\xbedaug 2,4 mln. jaun\xc5\xb3 15\xe2\x80\x9334 met\xc5\xb3 suaugusi\xc5\xb3j\xc5\xb3 (1,9 proc. \xc5\xa1ios am\xc5\xbeiaus grup\xc4\x97s asmen\xc5\xb3). Ataskaitos reng\xc4\x97jai teigia, kad daugelis kokaino vartotoj\xc5\xb3 \xc5\xa1\xc4\xaf narkotik\xc4\x85 vartoja pramoginiais tikslais, daugiausia savaitgaliais ir per atostogas. Apskritai reguliarius vartotojus galima suskirstyti \xc4\xaf dvi grupes: labiau socialiai integruotus narkotik\xc5\xb3 vartotojus, kurie da\xc5\xbenai uosto kokain\xc4\x85, ir marginalizuotus vartotojus, kurie \xc5\xa1virk\xc5\xa1\xc4\x8diasi kokain\xc4\x85 arba r\xc5\xabko krek\xc4\x85, kartais kartu vartodami opioidus._NEWLINE_Apytikriai apskai\xc4\x8diuota, kad daugiau kaip 88 mln. suaugusi\xc5\xb3j\xc5\xb3 arba \xc5\xa1iek tiek daugiau nei ketvirtadalis Europos S\xc4\x85jungos gyventoj\xc5\xb3 nuo 15 iki 64 met\xc5\xb3 nors kart\xc4\x85 gyvenime yra band\xc4\x99 neteis\xc4\x97t\xc5\xb3 narkotik\xc5\xb3. Vyrai (54,3 mln.) vartoja narkotikus da\xc5\xbeniau nei moterys (34,8 mln.). Da\xc5\xbeniausiai vartojamas narkotikas yra kanap\xc4\x97s (51,5 mln. vyr\xc5\xb3 ir 32,4 mln. moter\xc5\xb3), daug ma\xc5\xbeiau asmen\xc5\xb3 teigia bent kart\xc4\x85 gyvenime vartoj\xc4\x99 kokain\xc4\x85 (11,9 mln. vyr\xc5\xb3 ir 5,3 mln. moter\xc5\xb3). 2012 m.\n_START_SECTION_\nLietuvoje\n_START_PARAGRAPH_\nNarkotik\xc5\xb3, tabako ir alkoholio kontrol\xc4\x97s departamentas (NTAKD) atliko psichoaktyvi\xc5\xb3j\xc5\xb3 med\xc5\xbeiag\xc5\xb3 vartojimo paplitimo Lietuvoje tyrim\xc4\x85, kuriame dalyvavo 4831 15\xe2\x80\x9364 am\xc5\xbeiaus Lietuvos gyventoj\xc5\xb3. Kokaino vartojimo bent kart\xc4\x85 gyvenime rodiklio reik\xc5\xa1m\xc4\x97, teigia NTAKD, Lietuvoje yra net 5 kartus ma\xc5\xbeesn\xc4\x97 nei Europos vidurkis: 2012 m. bent kart\xc4\x85 gyvenime kokain\xc4\x85 nurod\xc4\x97 vartoj\xc4\x99 0,9% Lietuvos gyventoj\xc5\xb3 (Europos vidurkis \xe2\x80\x93 4,6%).\n_START_SECTION_\nKontrol\xc4\x97\n_START_PARAGRAPH_\nIspanijoje, Belgijoje, Nyderlanduose (remiantis 2012 m. duomenimis), Pranc\xc5\xabzijoje ir Italijoje konfiskuotas kokaino kiekis sudaro 84 proc. apytikriai apskai\xc4\x8diuoto 2014 m. konfiskuoto kiekio (61,6 tonos). 2014 m. Europos S\xc4\x85jungoje u\xc5\xberegistruota ma\xc5\xbedaug 78 000 kokaino konfiskavimo atvej\xc5\xb3. Nors Ispanija ir toliau pirmauja kaip \xc5\xa1alis, kurioje konfiskuojama daugiausiai kokaino, esama \xc5\xbeenkl\xc5\xb3, kad \xc5\xa1iuo metu stengiamasi diversifikuoti kontrabandos kelius \xc4\xaf Europ\xc4\x85: neseniai prane\xc5\xa1ta apie \xc5\xa1io narkotiko konfiskavimo atvejus rytin\xc4\x97s Vidur\xc5\xbeemio j\xc5\xabros pakrant\xc4\x97s, taip pat Baltijos ir Juodosios j\xc5\xabros uostuose. Atliekant naujausias apklausas, kokaino vartojimo paplitimo ma\xc5\xbe\xc4\x97jimo, apie kur\xc4\xaf buvo prane\xc5\xa1ama ankstesniais metais, neu\xc5\xbefiksuota. I\xc5\xa1 \xc5\xa1ali\xc5\xb3, rengusi\xc5\xb3 apklausas nuo 2013 m., \xc5\xa1e\xc5\xa1ios pateik\xc4\x97 didesnius \xc4\xafver\xc4\x8dius, dvi prane\xc5\xa1\xc4\x97 apie nepakitusias tendencijas ir keturios nurod\xc4\x97 ma\xc5\xbeesnius \xc4\xafver\xc4\x8dius, palyginti su ankstesn\xc4\x97s pana\xc5\xa1ios apklausos duomenimis. 2014 m. beveik 5 500 Europoje nuo narkomanijos gydytis prad\xc4\x97jusi\xc5\xb3 asmen\xc5\xb3 nurod\xc4\x97 krek\xc4\x85 kaip pagrindin\xc4\xaf vartojam\xc4\x85 narkotik\xc4\x85; daugiau kaip pus\xc4\x97 j\xc5\xb3 buvo Jungtin\xc4\x97je Karalyst\xc4\x97je (3 000), o did\xc5\xbeioji likusi dalis (2 000) \xe2\x80\x93 Ispanijoje, Pranc\xc5\xabzijoje ir Nyderlanduose.'